钦定古今图书集成/明伦汇编/官常典/第331卷 > 何稠
## 钦定古今图书集成/明伦汇编/官常典/第331卷 > 何稠

按《隋书》本传：“稠字桂林，国子祭酒妥之兄子也。父通，
善斲玉。稠性绝巧，有智思，用意精微。年十馀岁，遇江
陵陷，随妥入长安。仕周，御饰下士。及高祖为丞相，召
补参军，兼掌细作署。开皇初，授都督，累迁御府监，历
太府丞。稠博览古图，多识旧物。波斯尝献金丝锦袍，
组织殊丽，上命稠为之。稠锦既成，逾所献者，上甚悦。”
时中国久绝琉璃之作，匠人无敢厝意，稠以绿瓷为
之，与真不异。寻加员外散骑侍郎。开皇末，桂州俚李
光仕聚众为乱，诏稠召募讨之。师次衡岭，遣使者谕
其渠帅洞主莫崇解兵降款。桂州长史王文同锁崇
以诣稠所。稠诈宣言曰：“州县不能绥养，致边民扰叛，
非崇之罪也。”乃命释之，引崇共坐，并从者四人，为设
酒食而遣之。崇大悦，归洞不设备。稠至五更，掩入其
洞，悉发俚兵以临馀贼。象州逆帅杜条辽、罗州逆帅
庞靖等相继降款。分遣建州开府梁昵讨叛夷罗寿，
罗州刺史冯暄讨贼帅李大檀，并平之，传首军门，承
制署首领为州县官而还，众皆悦服。有钦州刺史甯
猛力帅众迎军。初，猛力倔强山洞，欲图为逆，至是惶
惧，请身入朝。稠以其疾笃，因示无猜贰，遂放还州，与
之约曰：“八九月间可诣京师相见。”稠还奏状，上意不
怿。其年十月，猛力卒，上谓稠曰：“汝前不将猛力来，今
竟死矣。”稠曰：“猛力共臣为约，假令身死，当遣子入侍。
越人性直，其子必来。”初，猛力临终，诫其子长真曰：“我
与大使为约，不可失信于国士。汝葬我讫，即宜上路。”
长真如言入朝，上大悦曰：“何稠著信蛮夷，乃至于此。”
以勋受开府。仁寿初，文献皇后崩，与宇文恺参典山
陵制度。稠性少言，善候上旨，由是渐见亲昵。及上疾
笃，谓稠曰：“汝既曾葬皇后，今我方死，宜好安置，属此
何益，但不能忘怀耳。魂其有知，当相见于地下。”上因
揽太子颈谓曰：“何稠用心，我付以后事，动静当共平
章。”大业初，炀帝将幸扬州，谓稠曰：“今天下大定，朕承
洪业，服章文物，阙略犹多，卿可讨阅图籍，营造舆服
羽仪，送至江都也。”其日，拜太府少卿。稠于是营黄麾
三万六千人，仗及车舆辇路、皇后卤簿、百官仪服，依
期而就，送于江都。所役工十万馀人，用金银钱物钜
亿计。帝使兵部侍郎明雅、选部郎薛迈等勾核之，数
年方竟，毫厘无舛。稠参会今古，多所改创。魏晋以来，
皮弁有缨而无笄导，稠曰：“此古田猎之服也。今服以
入朝，宜变其制。”故弁施象牙簪导，自稠始也。又从省
之服，初无佩绶，稠曰：“此乃晦朔小朝之服，安有人臣
谒帝而去印绶，兼无佩玉之节乎？”乃加兽头小绶，及
佩一只。旧制，五辂于辕上起箱，天子与参乘同在箱
内。稠曰：“君臣同所，过为相逼。”乃广为盘舆，别构栏楯，
侍臣立于其中。于内复起须弥平坐，天子独居其上。
自馀麾幢文物，增损极多，事见《威仪志》。帝复令稠造
戎车万乘，钩陈八百连。帝善之，以稠守太府卿。后三
岁，兼理少府监。辽东之役，摄右屯卫将军，领御营弩
手三万人。时工部尚书宇文恺造辽水桥不成，师不
得济，右屯卫大将军麦铁杖因而遇害。帝遣稠造桥，
二日而就。初，稠制行殿及六合城，至是，帝于辽左与
贼相对，“夜中施之。其城周回八里，城及女垣合高十
仞，上布甲士，立杖建旗，四围置阙，面别一观，观下三
门，迟明而毕。高丽望见，谓若神功。”是岁，加金紫光禄
大夫。明年，摄左屯卫将军，从至辽左。十二年，加右光
禄大夫，从幸江都，遇宇文化及作乱，以为工部尚书。
化及败，陷于窦建德，建德复以为工部尚书、舒国公。
建德败，归于大唐，授将作小匠，卒。开皇时，有刘龙者，
河间人也。性强明，有巧思。齐后主知之，令修《三爵台》，
甚称旨，因而历职通显。及高祖践阼，大见亲委，拜右
卫将军，兼将作大匠。迁都之始，与高颎参掌制度，代
号为能。大业时，有黄亘者，不知何许人也。及其弟衮，
俱巧思绝人。炀帝每令其兄弟直少府将作。于时改
创多务，亘、衮每参典其事，凡有所为，何稠先令亘、衮
立样当时工人皆称其善莫能有所损益亘官至朝
散大夫衮官至散骑侍郎。